[bookmark: _GoBack]„Harta șanselor: Viața ta depinde de locul în care te afli”, elaborată de o echipă mixtă de studenți ai UB, marele câștigător al hackathonului interdisciplinar “HackTheNews” 

O echipă formată de studenți ai Universității din București a dezvoltat „Harta șanselor în viață”, proiect care a fost desemnat marele câștigător al hackathonului interdisciplinar HackTheNews de la UB, competiție desfășurată în luna decembrie 2023.
Inițiativa a fost mediatizată în presa națională, fiind unul dintre subiectele principale în publicația Libertatea, în articolul „HARTA ȘANSELOR ÎN VIAȚĂ. Cum influențează locul în care trăiesc calitatea vieții românilor” , material preluat ulterior de mai multe site-uri de știri. 
Astfel, Mălina Andronache și Andreea Stanciu, studente în anul al III-lea la Facultatea de Jurnalism și Științele Comunicării a UB, și Radu Mihai, Mihai Duzi și Mihai Grigore, studenți în anul I la Masteratul de Procesarea Limbajului Natural (NLP) al Facultății de Matematică și Informatică a UB, respectiv anul I și anul II, au realizat o analiză care arată cum diferă șansele în viață ale unei persoane în funcție de județul în care trăiește. Studiul complex cuprinde date precum speranța de viață, rata șomajului, salariul mediu net și rezultatele de la examenele naționale.
Metode și instrumente moderne de lucru și colaborare excelentă
După ce au corelat cifre, informații, date, membrii echipei UB au arătat că viața unei persoane este influențată puternic de familia în care se naște, de spitalele în care e tratat, de profesorii pe care îi are în școală, aspecte care depind de locul în care se naște. Pentru a realiza proiectul „Harta șanselor: Viața ta depinde de locul în care te afli”, studenții UB au utilizat un program de web scraping – un instrument automat de extragere a datelor –, iar ulterior, au prelucrat informațiile cu o aplicație de analiză de date. 
„Am folosit web scraping și file scraping pentru a prelua date despre județele României de pe site-uri oficiale, ca de exemplu cel al Institutului Național de Statistică. Am folosit aceste date, convertite într-un fișier json, pentru a genera grafice și hărți explicative, pentru a compara șansele persoanelor din fiecare județ”, a punctat Radu Mihai, masterand al FMI a UB.
Corelația dintre șomaj și rezultate slabe la examenele naționale
Una dintre concluziile analizei elaborate de studenții UB este că în județele în care șomajul este ridicat, iar veniturile medii sunt mici, elevii obțin rezultate slabe la examenele naționale, iar locuitorii au o speranță de viață scăzută. De altfel, reușitele sau eșecurile de la examenele naționale sunt influențate de un context mai larg de aspecte, iar calitatea vieții este strâns legată de educație. 
De asemenea, echipa a demonstrat că în județele din România în care veniturile medii sunt scăzute, iar șomajul este ridicat, și speranța de viață este mai mică. La fel, la capătul opus, unde veniturile sunt mai mari, șomajul este mai scăzut, iar speranța de viață este mai mare.
HackTheNews de la UB, un concurs interdisciplinar care premiază proiectele cu impact social 
În perioada 10 – 17 decembrie 2023, Universitatea din București a fost gazda și organizatorul hackathonului interdisciplinar care a reunit aproape 50 de studenți de la specializările Informatică, Jurnalism, Filosofie și Științe politice care au lucrat în echipe mixte pentru a crea proiecte cu impact social. În cadrul acestuia, juriile au desemnat „Harta șanselor: Viața ta depinde de locul în care te afli” cel mai bun proiect înscris în concurs. 
Evenimentul a fost organizat de o echipă coordonată de lect. univ. dr. Marius Dumitran, cadru didactic la Facultatea de Matematică și Informatică a UB, și de Andrada Fiscutean, cadru didactic asociat la Facultatea de Jurnalism și Științele Comunicării a Universității din București, cu sprijin din partea Asociației Studenților la Matematică și Informatică (ASMI).
Hackathonul a avut două jurii. Evaluarea proiectelor din punct de vedere tehnic a fost realizată de Ovidiu Mihalcea (programator Misreport.ro), Radu Diță (chief architect la Softbinator) și Cristian Dascălu (content creator și antreprenor). Juriul specializat în jurnalism a fost format din Cristina Radu (jurnalist Libertatea și Școala 9), Cristian Lupșa (fost redactor-șef DoR, cadru didactic asociat la FJSC), Cătălina Albeanu (jurnalist Free Press Unlimited) și asist. univ. dr. Gheorghe Anghel (cadru didactic la FJSC).
Mai multe informații despre HackTheNews de la UB și despre „Harta șanselor” pot fi consultate aici. 


